Oficiālais Vēstnesis 304 E , 01/12/2005 Lpp. 0114 - 0116



P6_TA(2005)0032 Konkurences politika (2003. g.) Eiropas Parlamenta normatīvā rezolūcija par Komisijas XXXIII ziņojumu par konkurences politiku 2003. g. (2004/2139(INI)) Eiropas Parlaments, - ņemot vērā XXXIII ziņojumu par konkurences politiku 2003. g. (SEK(2004)0658), - ņemot vērā Reglamenta 112. panta 2. punktu un 45. pantu, - ņemot vērā Ekonomikas un monetārās komitejas ziņojumu (A6-0024/2005), A. atgādinot, ka Eiropas Savienības uzņēmējdarbības konkurētspējas palielināšana ir viens no Lisabonas stratēģijas pamatmērķiem; B. uzsverot nepieciešamību turpināt aktīvi uzraudzīt konkurences izkropļojumus; C. paturot prātā, ka uzņēmējsabiedrībai ir vajadzīgs visaugstākais tiesiskās noteiktības līmenis attiecībā uz uzņēmumu apvienošanās kontroles politiku; D. īpaši atzīmējot to lietu ievērojamo skaitu, kuras ir izskatījis Komisijas Konkurences ģenerāldirektorāts un kuros puses ir pilnībā pieņēmušas Komisijas lēmumu vai arī šo lēmumu ir apstiprinājušas tiesas iestādes; 1. atzinīgi vērtē XXXIII ziņojumu par konkurences politiku, kurā izklāstītas konkurences politikas galvenās struktūrreformas un tās piemērošana komisāra M. Monti vadībā; 2. apsveic komisāru ar pastāvīgas un striktas konkurences izkropļojumu uzraudzības nodrošināšanu, vienlaikus veicot tālejošu reorganizāciju un pretmonopola, uzņēmumu apvienošanās kontroles un valsts atbalsta sniegšanas noteikumu atjaunošanu, kā arī Konkurences direktorāta iekšējo reorganizāciju; 3. atzinīgi vērtē vairāku tiesību aktu pieņemšanu, kas iekļauti modernizācijas paketē, proti, iniciatīvas par sadarbību starp dažādām ES konkurences noteikumu ievērošanas uzraudzības iestādēm — Komisiju, dalībvalstu konkurences uzraudzības iestādēm un dalībvalstu tiesām; šajā sakarā uzskata, ka ir vērts pieminēt arī galvenā konkurences ekonomista iecelšanu, uzklausīšanas amatpersonas nozīmes palielināšanu un karteļu uzraudzības vienības pastiprināšanu, kas samazinās karteļu lietu izskatīšanai vajadzīgo laiku; 4. izsaka nožēlu, ka Padomei vajadzēja atjaunot "pagaidu aizsardzības mehānismu", pamatojot 100 miljonu euro atbalsta piešķiršanu kuģu būvētavām Vācijā, Nīderlandē, Somijā un Dānijā, lai reaģētu uz Dienvidkorejas kuģu būvētavu radīto negodīgo konkurenci, un cer, ka līdz pašreizējā mehānisma beigu termiņam 2005. gada martā būs iespējams panākt drīzu šī strīda atrisinājumu Pasaules tirdzniecības organizācijā; 5. pieprasa, lai to ierobežoto lietu skaits, kurās Eiropas Kopienu Tiesa pārbaudīja un atcēla Komisijas lēmumus, netiktu uzskatīts par faktoru, kas mazina uzticēšanos visai analīzes un noteikumu piemērošanas sistēmai kopumā; 6. atzinīgi vērtē faktu, ka ziņojumā par konkurences politiku ir iekļauta atsevišķa nodaļa, kurā izklāstīta Komisijas pieeja nosacījumiem, ar kādiem dalībvalstis var sniegt finansiālu atbalstu tiem, kam uzticēta vispārējas nozīmes pakalpojumu sniegšana, un atbilstīgi Komisijas ziņojumam Lākenes Eiropadomes sanāksmei 2001. gada 14. un 15. decembrī, 2003. gada 21. maijā Komisijas pieņemtajai Zaļajai grāmatai par vispārējas nozīmes pakalpojumiem (KOM(2003)0270) un spriedumam Altmark lietā [1] mudina Komisiju iesniegt priekšlikumus par tiesiskās noteiktības palielināšanu, labas pārvaldes definēšanu un palīdzību dalībvalstu un reģionālajām iestādēm, lai tās spētu nodrošināt atbilstību Līguma 87. un 88. pantam; 7. mudina Komisiju turpināt pārbaudīt tiesu sistēmas darbību saistībā ar konkurences lietām, lai noskaidrotu, kā samazināt laiku līdz lietas izskatīšanai tiesā, un lai pēc iespējas vairāk izmantotu tiesu iestāžu pieredzi un zināšanas, kas gūtas, izskatot konkurences lietas; 8. turpina atbalstīt aktīvāku Eiropas Parlamenta iesaistīšanos konkurences politikas attīstībā, veicinot pilnvaras, ko Parlaments īsteno ar koplēmuma procedūru, un izsaka nožēlu, ka Komisija un Padome nebija spējīgas šīs pilnvaras atbalstīt Līgumā par Konstitūciju Eiropai; 9. atzinīgi vērtē valsts atbalsta noteikumu pārskatīšanu, kā rezultātā Komisija vairāk pievērsās lietām un jautājumiem, kam ir ietekme uz turpmāko iekšējā tirgus attīstību, un kā rezultātā pilnveidoja un vienkāršoja noteikumus par paziņojumiem un sūdzību iesniegšanu, kā arī tālāk precizēja "de minimis" un pētniecības un attīstības principus; 10. atzinīgi vērtē Komisijas viedokli par valsts atbalstu pētniecībai un attīstībai kā stimulu maziem un vidējiem uzņēmumiem vairāk iesaistīties pētniecībā un attīstībā un tā rezultātā ierosināto grozījumu Regulai (EK) Nr. 70/2001 [2], lai ietvertu atbalstu pētniecībai un attīstībai, un pievērš Komisijas uzmanību 25 ES dalībvalstu atšķirīgajām iespējām iesaistīties šādās programmās; 11. mudina Komisiju turpināt darbu ar emisijas kvotu tirdzniecības mehānismu, kvotu, piemaksu, sertifikātu un kredītu ietekmi uz privātiem uzņēmumiem saskaņā ar Kioto Protokolu; 12. atzinīgi vērtē vairāku vides atbalsta shēmu apstiprināšanā Komisijas izmantotos videi draudzīgos kritērijus un mudina Komisiju turpināt pilnveidot šādu shēmu pārredzamības nosacījumus, kas varētu kalpot kā precedents citiem reģioniem un dalībvalstīm; 13. apsveic Komisiju par pozitīvo reaģēšanu uz iepriekšējām Parlamenta rezolūcijām, izveidojot īpašu Atmaksājamā valsts atbalsta piedzīšanas struktūrvienību, kuras uzdevums ir īstenot Komisijas lēmumus, it īpaši nelikumīga valsts atbalsta atmaksāšanas jomā; 14. atzinīgi vērtē turpmāko attīstību attiecībā uz valsts atbalsta ziņojumu interneta formātu kā būtisku instrumentu pārredzamības veicināšanā un patērētāju informēšanā par Komisijas darbību; 15. atzinīgi vērtē komisāra M. Monti programmas īstenošanā gūtos panākumus, modernizējot Komisijas pretmonopola noteikumus un pastiprināti koncentrējoties uz izmeklēšanu, kā arī piemērojot soda sankcijas ilgstoši pastāvošiem karteļiem, tomēr pauž bažas, ka dati 2003. gada ziņojumā par konkurences politiku pagaidām liecina, ka iesniegto, bet neizskatīto lietu skaits nav būtiski samazinājies; 16. pauž bažas par to, ka joprojām nav izdevies panākt pilnīgu ES gāzes un elektrības tirgus liberalizāciju; 17. atzinīgi vērtē Komisijas iniciatīvas saistībā ar attiecīgiem tirgiem, piemēram, telekomunikāciju tirgu, kā arī darba grupu izveidošanu, iesaistot Konkurences un Informācijas sabiedrības ģenerāldirektorātus, lai vadītu apspriežu procesu; 18. atzinīgi vērtē faktu, ka Komisija ir iecēlusi sadarbības koordinatoru patērētāju jautājumos, lai attīstītu un veicinātu Komisijas dialogu ar patērētājiem; 19. uzskata, ka efektīva konkurences politikas piemērošana ir nozīmīgs līdzeklis tādas efektīvas tirgus struktūras panākšanai, kas darbojas patērētāju interesēs un pozitīvi un jūtami ietekmē patērētāju ikdienas dzīvi; vēlas uzsvērt, ka iekšējā tirgus ciešāka integrācija dažreiz nosaka, ka dabiskāk ir analizēt konkurences situāciju visā iekšējā tirgū, nevis atsevišķās tirgus daļās (kā tas nesen darīts vairākos lēmumos par apvienošanos), un aicina Komisiju noteikt skaidrākas pamatnostādnes termina "tirgus" interpretācijai šādos gadījumos; 20. atzinīgi vērtē faktu, ka Komisija joprojām rīko Eiropas Savienības konkurences dienas, jo tā ir svarīga iespēja izskaidrot konkurences politikas pozitīvo ietekmi uz patērētājiem visā ES, tomēr aicina to dalībvalstu iestādes, kurās šīs konferences rīko, iesaistīt Eiropas Savienības konkurences dienu programmas plānošanā patērētāju organizācijas un dalībvalstu plašsaziņas līdzekļus; 21. atzinīgi vērtē Komisijas jaunos noteikumus par mehānisko transportlīdzekļu izplatīšanu, cer, ka tiks gūti lielāki panākumi jaunu transportlīdzekļu cenu starpību samazināšanā starp dažādām dalībvalstīm, un izsaka nožēlu, ka fakti pagaidām liecina par vēl pastāvošām būtiskām atšķirībām šajā ziņā; 22. aicina nodrošināt lielākus panākumus saistībā ar transportlīdzekļu remonta tirgu, it īpaši saistībā ar piekļuvi tehniskajiem datiem un atvieglotu piekļuvi automobiļu rezerves daļām; 23. atzinīgi vērtē Komisijas īstenotās EK uzņēmumu apvienošanās kontroles regulas [3] reformas atsevišķās daļas, bet izsaka nožēlu, ka Komisija neatbalstīja Parlamenta bažas par atsevišķām ar minēto kontroli saistītā priekšlikuma daļām par tiesisko noteiktību un procesa godīgumu; 24. atzinīgi vērtē Komisijas Konkurences ģenerāldirektorāta reorganizāciju saistībā ar uzņēmumu apvienošanās kontroles funkcijām, it īpaši pārstrukturēšanu nozaru sadalījumā, ekonomiskā novērtējuma stiprināšanu un uzlabotus patērētāju nozīmes definējumus; 25. atzinīgi vērtē Komisijas apņemšanos palīdzēt desmit jaunajām dalībvalstīm ātri pieņemt konkurences noteikumus, pretmonopola tiesību aktus un it īpaši valsts atbalsta noteikumus un mudina Komisiju nodarboties ar tehniskās palīdzības un sadarbības procesu; 26. atzinīgi vērtē Komisijas apņemšanos ievērot ciešākas divpusējas sadarbības politiku ar Kopienas galvenajiem tirdzniecības partneriem un paplašināt daudzpusējo sadarbību konkurences jomā; it īpaši Komisija jāapsveic par to, ka tā ir noslēgusi sadarbības nolīgumus konkurences jautājumos ar ASV, Kanādu un Japānu; 27. mudina Komisiju turpināt sadarbību ar ESAO valstīm, Āzijas valstīm (īpaši pievēršoties Ķīnai) un Latīņamerikas valstīm; 28. mudina Komisiju turpināt sarunas ar PTO par tirdzniecības un konkurences politikas mijiedarbību 2001. gada novembrī pieņemtās Dohas deklarācijas garā; 29. uzdod tā priekšsēdētājam nosūtīt šo rezolūciju Padomei un Komisijai. [1] Lieta Nr. C-280/00 Altmark Trans GmbH and Regierungspräsidium Magdeburg v. Nahverkehrsgesellschaft Altmark GmbH, and Oberbundesanwalt beim Bundesverwungsgericht [2003] ECR I-7747. [2] OV L 10, 13.1.2001., 33. lpp. [3] OV L 24, 29.1.2004., 1. lpp. --------------------------------------------------